《孟郁兄偕陈参戎帅兵平山东妖贼赋此以壮其行》
明代·韩日缵

献赋仍牢落，胡为复此行。雄文真宰妒，华发壮心惊。

感遇甘投笔，忧时欲请缨。分庭丞相府，借箸贰师营。

那惜秦貂敝，翻誇汉帜明。鳣堂辞问字，虎帐待谭兵。

六月歌常服，千山迓去旌。抒怀呼鲁酒，密语合齐衡。

箭或传书至，檄知倚马成。词锋堪却敌，诗草足长城。

妙算从天下，妖氛计日平。掀髯称烈士，白面故书生。

不信繻终弃，还云砚可耕。但留孤剑在，风雨匣中鸣。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。